СТАНОВИЩЕ

от **доц. д-р Лора Дончева Григорова**,

за дисертационния труд на Кристиана Марианова Бояджиева**,**

докторант към катедра „Етнология“

при Историческия факултет на СУ „Св. Климент Охридски“,

на тема **„Жената от малкия български град – средата на ХХ в. до 1989 г. (социален статус и роли)“**

за присъждане на образователната и научна степен „доктор“,

научна област: 3. Социални, стопански и правни науки,

професионално направление: 3.1. Социология, антропология и науки за културата,

научна специалност: Етнология

1. **Данни за дисертацията, автореферата и публикациите**

Кристиана Бояджиева, докторант към катедра „Етнология“ при ИФ на СУ, е представила необходимите документи във връзка с процедурата за защита на дисертационния ѝ труд, предвидени в Правилника за условията и реда за придобиване на научни степени и заемане на академични длъжности в Софийския университет и Правилника за прилагане на Закона за развитие на академичния състав в Република България – дисертация, автореферат, публикации по темата на научното изследване.

В структурно отношение дисертацията се състои от увод, три глави, съдържанието на които е разпределено в параграфи, заключение, библиография и приложение (списък на информаторите с кратки справки за тях) с общ обем от 218 страници.

В увода се обосновава актуалността на проучваната проблематика, уточнява се хронологическият обхват на темата и се представят използваните методи (както класически етноложки, така и някои исторически) при разработване на доктората. К. Бояджиева посочва като основна цел на научния труд „...да изследва мястото на жените от малкия български град, техния социален статус и роли от средата на ХХ в. до 1989 г. по примера на гр. Панагюрище“ (с. 7), като конкретизира задачите, които трябва да се изпълнят. Изборът на темата и определянето на важните аспекти на изследването се свързват с особеното място, което заема малкият град „като преходно звено между селското и градското ниво на култура“ (с. 12).

Акцентът в Първа глава „Роли и социални позиции на жените от град Панагюрище в края на XIX в. и първата половина на ХХ в.“ се поставя върху изясняване на икономическото, социалното и културното положение на жените в Панагюрище през посочения период.

Втора глава „Влияние на политическите промени от 9 септември 1944 г. върху статута и мястото на жената в малкия български град“ включва както обща характеристика на политическите и стопанските промени, настъпили след установяването на властта на Отечествения фронт, така и разкриване на промените в обществения статус на жената, регламентирани с приетите от режима нормативни документи и най-вече чрез Конституцията от 1947 г. Обособени са два параграфа. Във фокуса на първия е влиянието на образованието, труда и миграциите, оказвано върху социалното положение на жената. Във втория параграф въпросите, свързани с установяването на новата празнична система, се пречупват през призмата на участието на „модерната жена“ в провеждането на официалните и честването на личните празници, както и върху нейната роля за съхраняване на традициите при отбелязване на християнските празници в семейството.

В Трета глава „Дефиниране на роли и социални позиции (социален статус) на жената от град Панагюрище в периода средата на ХХ в. до 1989 г.“ се разглеждат проблемите, които се отнасят до ролята на жената в частната и обществената сфера в условията на наложената от Българската комунистическа партия държавно-политическа система.

В заключението намират място обобщения и изводи, направени в резултат на изследването по темата на дисертацията.

Текстът на автореферата коректно отразява съдържанието на дисертационния труд. Представени са четири публикации, свързани с доктората (петата статия е под печат), с които К. Бояджиева е изпълнила предвидените нормативни изисквания.

1. **Научни приноси**

Въпреки че темата за ролята на жената в обществения живот на България в ново и най-ново време присъства в съвременната научна литература, дисертационният труд има приносен характер, определен преди всичко от обстоятелството, че до този момент в научната литература няма проучвания по разглежданите в него проблеми за района на Средногорието.

Безспорен принос на докторантката е въвеждането в научен оборот на значително количество емпиричен материал по темата на дисертацията в резултат на проведените теренни проучвания. Събраната нова етноложка информация убедително подкрепя изводите и обобщенията, направени в научното изследване.

Към приносите на дисертационния труд трябва да се отнесат постигнатите резултати при анализиране и аргументирано типологизиране на ролите на жената в обществената и частната сфера в малкия град (по примера на Панагюрище), с което се допълва общата картина за мястото на жената в обществото през периода 1944–1989 г.

Не може да не се подчертае стремежът на Кристиана Бояджиева към издирване на съхранени в ДА – Пазарджик документи, които правилно са определени като „необходимата историческа основа“ за установяване „обективността в конструирането и развитието на социалните процеси“ (с. 8). Откритите документални свидетелства за трудовата заетост на жените (включително и за съотношението между жени и мъже в трудовата сфера) в предприятията на територията на Панагюрище са прегледно изложени в таблици (с. 156–160) и са основа за задълбочен анализ с оглед разкриването на обществената ангажираност на жената в годините на социализма. В тази връзка трябва да се отбележи, че докторантката би могла да направи още по-убедително своето етноложко проучване, ако в него се включат документи и от други архивни фондове (на Отечествения фронт, Българските професионални съюзи и партийните органи). Като обръщам внимание на тази страна от изследователската дейност на К. Бояджиева при разработване на дисертацията, изразявам дълбокото си убеждение, че цялостното представяне на историята на българското общество и държава през периода 1944–1989 г. изисква интердисциплинарен подход към миналото, при който освен традиционните исторически методи се използват методите и постиженията на другите социални науки (политология, социология, културна антропология, етнология и др.).

Със сигурност е необходимо да се подчертае и добросъвестното използване на официалните данни от Статистическите годишници преди и след 9 септември 1944 г., представени в подходящ табличен вид. Те допринасят за онагледяване и допълване на авторските тези в изследването.

По отношение на разработения дисертационен труд могат да бъдат направени някои критични бележки. Една част от тях се отнасят до структурата на дисертационния труд. Възприетият подход всеки параграф да приключва с изводи, а в края на главата да се обособява заключение, води до повторения. Считам, че последната част („Жената в мъжките професии“) от втория параграф на трета глава излиза извън темата на дисертацията поради избрания пример, тъй като инж. Цв. Бояджиева не е свързана с гр. Панагюрище.

Допуснати са неточности в представянето на историческия контекст на разглеждания период. На с. 52 се твърди, че след 9 септември 1944 г. „Новата управляваща партия „Българска работническа партия - комунисти“ определя посока на развитие, която обхваща всички сфери и структури в страната, важи за всички българи и е фокусирана върху това България да се развива като модерна социалистическа страна“. Във времето на т.нар. „народна демокрация“ Комунистическата партия е една от управляващите, т.е. през първите години правителството е коалиционно, като се наблюдава постепенен, но необратим процес на разширяване на позициите на БРП (к) във властта и в обществото. В изложението не се конкретизира в хронологически аспект използването на наименованието „БРП (к)“ (с. 152, а на с. 198 е употребена абревиатурата „БСП-к“), която на Петия конгрес (1948 г.) се преименува на Българска комунистическа партия.

На с. 53 се посочва, че първият двегодишен план за развитие е внесен от Г. Димитров в VI Велико народно събрание (ВНС) през 1946 г. Всъщност законопроектът за одобрение на държавния стопански план за 1947–1948 г. е представен за разглеждане във ВНС на 20 февруари 1947 г. (мотивите към законопроекта са изготвени от председателя на Върховния стопански съвет Добри Терпешев), а е обнародван в „Държавен вестник“ на 24 април 1947 г. На с. 54 се споделя разбирането, че „наложената от държавата политика на „форсирана индустриализация“ изисква пренасочването на работната ръка от селото в града и промяна в процентното съотношение на селското спрямо градското население – миграционни процеси и цялостни промени в бита на българските семейства“. Вътрешната миграция от селото към града е процес, който е обусловен не само от изведената като приоритет в стопанската политика „форсирана индустриализация“, но и от следваната линия на колективизация в българското село. Засилването на натиска върху селските стопани за влизане в ТКЗС (чрез системата на задължителните доставки, промяната в данъчното облагане, допусканата несправедливост при оформянето на кооперативните блокове чрез т.нар. заменки, физическото и психологическото насилие върху частните селски собственици) предизвиква и ответни реакции сред селското население, една от които е насочването към града, където започва мащабно по размерите си индустриално строителство. С други думи, ориентирането от селото към града е резултат от новата посока на икономическо развитие, свързана с осъществяваната политика на индустриализация и колективизация.

Трябва да се уточни, че организацията на жените след 9 септември 1944 г. се назовава Български народен женски съюз, а не Национален български женски съюз (с. 125). През 1950 г. тя прекратява самостоятелното си съществуване и работата с жените преминава в ОФ (създава се Комитет на демократичните жени). В съвременната историческа литература има публикации по темата. Не срещам обаче в изложението и библиографията името на проф. Илияна Марчева, в изследователското поле на която определено място заемат проблемите, свързани с развитието на женското движение след 1944 г., мястото на жените в управленската сфера и др. Считам, че е необходимо изясняването на новия статус на жената (в общественото и частното пространство) през втората половина на ХХ в. да бъде обвързано с конкретните партийни и държавни решения през различните етапи от развитието на социалистическия експеримент в страната (т.е. етноложките проучвания трябва да се подкрепят със съответните документални свидетелства).

Цитирането на архивните документи не е изцяло съобразено с установените правила. Дисертационният труд е написан на ясен академичен език, но се нуждае от допълнително редактиране, за да бъдат изчистени допуснатите правописни и пунктуационни грешки.

1. **Заключение**

Независимо от направените бележки, считам, че представеният от Кристиана Бояджиева дисертационен труд е завършено научно изследване, в което поставените задачи са последователно реализирани и са налице определени научни приноси. Предлагам на уважаемото научно жури да присъди на Кристиана Бояджиева образователната и научна степен „доктор“ в научна област: 3. Социални, стопански и правни науки; професионално направление 3.1. Социология, антропология и науки за културата; научна специалност: Етнология.

14.03.2024 г. доц. д-р Лора Дончева Григорова